Serekê Komeleya Heqenê Merdiman (ÎHD) yê Wanî Mûrat Meletî yo ke ANF’yî rê derheqê xespkerdişê şaredarîyanê HDP'yî de qisey kerd ard ziwan ke bizanayîş, plankerde şaredarîyê Amed, Wan û Mêrdînî ameyî xespkerdene.
Mûrat Meletî qeyûm sey hêrişkerdişê bawerîye demokrasîyî hesibne û va: ‘’Ganî hemverê derbeya qeyûmî de her kes o ke demokrasî ra bawerîya ci esta tewirêko hempar bigêro. Zînhîyeto ke ewro qeyûm eşt şaredarîyan, beno ke siba Meclîsê Tirkîya zî betal bikero. Tirkîya de tena bi haştîye heme meseleyî eşkenê bêrê çarekerdene. Vengdayîşê Birêz Ocalanî seba şarî bi umîdê haştîye. La ca de dimayê nê vengdayîşî qeyûmî ameyî û vernîya naye ameye girewtene. Ganî îqtîdaro sîyasal bizano ke tena haştîyêka bianore nê welatî de heme probleman çareser kena. Xora cuwa ver zî Kurdistan de polîtîkaya qeyûmî ameye caardene la ma peynîya naye 31’ê Adare de dîye. Ganî na polîtîkaya hêrişkare ca de bêro caverdayene, qeyûmî ca de ê mekaman terk bikerê û hemserekî agêrê kare xo ser.’’
